ผู้บัญชาการตำรวจแห่งชาติเยี่ยมและให้กำลังใจตำรวจที่ได้รับบาดเจ็บจากเหตุชุลมุนหน้าศาลหลักเมือง พร้อมขอให้ประชาชนติดตามข่าวสารอย่างต่อเนื่อง
พล.ต.อ.สุวัฒน์ แจ้งยอดสุข ผู้บัญชาการตำรวจแห่งชาติ กล่าวภายหลังตรวจเยี่ยมตำรวจที่ได้รับบาดเจ็บจากการดูแลความสงบเรียบร้อยของการชุมนุมบริเวณหน้าศาลหลักเมือง ว่า  อาการส่วนใหญ่ของตำาวจถูกสารเคมี  อิฐ ของแข็ง ซึ่งหากสารเคมีเข้ากระจกตาอาจสาหัสได้ แต่เจ้าหน้าที่สวมหมวกและมีอุปกรณ์ป้องกันตัวจึงบาดเจ็บไม่สาหัสแต่ยังคงต้องพักรักษาตัวก่อน         อย่างไรก็ตาม สิ่งสำคัญอยู่ที่ผู้ก่อเหตุความรุนแรง กรณีเหตุความชุลมุนคืนที่ผ่านมาหากยุติการชุมนุม โดยไม่มีผู้ก่อเหตุอีกคงไม่มีผู้ได้รับบาดเจ็บ แต่เมื่อเกิดเหตุเจ้าหน้าที่จึงต้องดำเนินการจับกุมผู้ก่อเหตุเพราะการกระทำดังกล่าวผิดกฎหมาย        ส่วนเรื่องที่อ้างว่า ตำรวจทำร้าย เจ้าหน้าที่แพทย์อาสานั้น เจ้าหน้าที่ใช้อุปกรณ์เท่าที่จำเป็น แต่กลับถูกสื่อโซเชียลมิเดียทำข่าวสารโจมตี จึงฝากถึงประชาชนให้ติดตามข่าวสารตั้งแต่ต้นอย่าดูเพียงช่วงใดช่วงหนึ่งและยืนยันว่าเจ้าหน้าที่ตำรวจไม่มีการใช้กระสุนยางหรือแก๊สน้ำตา ทั้งนี้ผู้ที่ทำผิดกฎหมายต้องถูกดำเนินคดี หากเจ้าหน้าที่ทำเกินกว่าเหตุให้แจ้งความร้องทุกข์ได้ทันที        สำหรับตำรวจที่ได้รับบาดเจ็บจากเหตุดังกล่าวมีจำนวน 29 คน กลับไปรักษาตัวที่บ้าน 7 คนขณะนี้รักษาตัวอยู่โรงพยาบาล 22 คน